雅琴篇
作者：司馬逸客
朝代：唐

paragraphs: 亭亭嶧陽樹，落落千萬尋。
獨抱出雲節，孤生不作林。
影搖綠波水，彩絢丹霞岑。
直幹思有託，雅志期所任。
匠者果留盼，雕斵爲雅琴。
文以楚山玉，錯以昆吾金。
虬鳳吐奇狀，商徵含清音。
清音雅調感君子，一撫一弄懷知己。
不知鍾期百年餘，還憶朝朝幾千里。
馬卿臺上應蕪沒，阮籍帷前空已矣。
山情水意君不知，拂匣調弦爲誰理。
調弦拂匣倍含情，況復空山秋月明。
隴水悲風已嗚咽，離鵾別鶴更淒清。
將軍塞外多奇操，中散林間有正聲。
正聲諧風雅，欲竟此曲誰知者。
自言幽隱乏先容，不道人物知音寡。
誰能一奏和天地，誰能再撫歡朝野。
朝野歡娛樂未央，車馬駢闐盛彩章。
歲歲汾川事簫鼓，朝朝伊水聽笙簧。
窈窕樓臺臨上路，妖嬈歌舞出平陽。
彈弦本自稱仁祖，吹管由來許季長。
猶憐雅歌淡無味，淥水白雲誰相貴。
還將逸詞賞幽心，不覺繁聲論遠意。
傳聞帝樂奏鈞天，儻冀微躬備五弦。
願持東武宮商韻，長奉南熏億萬年。